**Legendă**

*Daniela Achim Harabagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Legendă

Din sufletul meu, o bucată,

În acest trup încorsetată,

Bântuie pe Acheron, râul tristeții,

În aval,

În amonte,

Nu știe dacă, în estuar ajunsă,

Unde râul e primit

De-a mării Ionice gură deschisă,

Dincolo de poartă să treacă,

Spre Tărâmul Zeilor.

Titania, regina zânelor lui Shakespeare,

Știind că noi oamenii, am ales

Libertatea de a încălca regulile,

Mă ceartă, reproșându-mi că

Nu am cerut permisiunea

Lui Poseidon, zeul Apelor,

Și e posibil să-i atrag mânia,

Să-mi tulbure apele

Sau chiar să-mi înfigă tridentul în coaste.

Tentația către acest tărâm e teribilă,

Îmi va fi oare îngăduit să trec?

Cupidon îmi face drăcos cu ochiul,

Știe că m-am îndrăgostit de un Titan,

Dar Titania nu știe,

Nici eu nu știu,

Doar sufletul meu,

Pentru care ea face o vrajă,

Și suflând peste el zefirul,

Îl trimite în Câmpiile Elizee.

autor: Daniela Achim Harabagiu